## Pravilnik o visini naknade za sabiranje i toplinsku preradu otpada životinjskog podrijetla

### NN 152/2002 (19.12.2002.), Pravilnik o visini naknade za sabiranje i toplinsku preradu otpada životinjskog podrijetla

# MINISTARSTVO POLJOPRIVREDE I ŠUMARSTVA

2490

Na
temelju članka 33. stavka 4. Zakona o veterinarstvu (»Narodne novine», br.
70/97 i 105/01), ministar poljoprivrede i šumarstva donosi

## PRAVILNIK

### O VISINI NAKNADE ZA SABIRANJE I TOPLINSKU PRERADU OTPADA ŽIVOTINJSKOG PODRIJETLA

Članak 1.

(1)
Ovim Pravilnikom određuje se visina naknade za sabiranje i toplinsku preradu
otpada životinjskog podrijetla (u daljnjem tekstu: životinjski otpad).

(2)
Naknada iz stavka 1. ovoga članka određuje se kao iznos troškova sabiranja i
toplinske prerade, sukladno propisu o načinu postupanja i uništavanja životinjskog
otpada.

Članak 2.

 Pravne osobe
koje daju uslugu sabiranja i toplinske prerade životinjskog otpada, proizvođačima
životinjskog otpada u objektima iz članka 18. i 19. Zakona o veterinarstvu,
zaračunavaju nak­nade.

Naknada za sabiranje Životinjskog otpada

Članak 3.

(1) Naknada za sabiranje zaračunava se prema količini
i kak­voći životinjskog otpada.

(2) Za kilogram životinjskog otpada koji je
pripremljen u skladu s propisom o načinu postupanja i uništavanja životinjskog
otpada koji nije stariji od 24 sata ili je do preuzimanja privremeno uskladišten
u prostoriji u kojoj je ohlađen do 4°C, naknada za preuzetu količinu s jednog
mjesta iznosi:

– do 1000 kg                                 0,60 kn

– od 1001 kg do 3000 kg              0,45 kn

– od 3001 kg do 10000 kg            0.25 kn

– od 10001 kg i više                      0,10 kn

 (3) Za
kilogram otpada životinjskog podrijetla koji je stariji od 24 sata i do
preuzimanja nije privremeno uskladišten i ohlađen na 4°C, naknada iz stavka 2.
ovoga članka povećava se za 20 %.

Članak 4.

(1) Naknada za sabiranje životinjskog otpada tijekom
subote, nedjelje i praznika, veća je za 30 % od naknada iz članka 2. i 3. ovoga
Pravilnika.

(2) Naknada iz stavka 1. ovoga članka, zaračunava se
u slu­čaje­vima:

– kada se odvoženje životinjskog otpada obavlja
tijekom neradnih dana na zahtjev proizvođača otpada.

– kada se tijekom neradnih dana provodi nalog nadležnog
tijela u zdravstvenoj i ekološkoj zaštiti.

Naknada za toplinsku preradu Životinjskog otpada

Članak 5.

 Za toplinsku
preradu životinjskog otpada, kada su proizvedene poluprerađevine – životinjske
bjelančevine i životinjska mast uništavaju, naknada iznosi 0,44 kn za kilogram životinjskog
otpada.

Članak 6.

 U slučaju
kada Županijska poglavarstva i Poglavarstvo Grada Zagreba ne utvrde naknadu iz članka
111. Zakona o veterinarstvu, za sabiranje i toplinsku preradu životinjskog
otpada, primjenjuju se odredbe članka 3. do 5. ovoga Pravilnika.

Članak 7.

 U skladu s
propisom o načinu postupanja sa životinjskim otpadom, pravna osoba može uz
suglasnost veterinarskog ureda odbiti preuzimanje, ako životinjski otpad nije
odgovorajuće pripremljen i kada bi njegovo preuzimanje moglo ugroziti propisani
postupak toplinske prerade.

Članak 8.

 U slučajevima
preuzimanja, odvoženja i toplinske prerade lešina životinja ubijenih u akcijama
suzbijanja zaraznih i parazitarnih bolesti, kao i drugog životinjskog otpada,
troškove snosi pravna osoba koja je naredila mjere.

Članak 9.

 Porez na
dodanu vrijednost nije uključen u naknadu za usluge sabiranja i toplinske
prerade životinjskog otpada.

Članak 10.

 Ovaj
Pravilnik stupa na snagu danom objave u »Narodnim novinama«, a primjenjuje se
od 1. siječnja 2003. godine.

Klasa:
322-01/02-01/737
Urbroj: 525-6-02-1

Zagreb, 11.
prosinca 2002.

Ministar
**mr. sc.** **Božidar Pankretić**, v. r.

Pravilnik, NN 152/2002-2490